SKRIFTLIG FORESPØRGSEL P-3214/00

af Enrique Barón Crespo (PSE) til Rådet

(20. oktober 2000)

Om: Samarbejde mellem FN og EU om krisestyring og konfliktforebyggelse

Den 15. september fandt der et møde sted mellem FN og EU, hvor man drøftede samarbejde om krisestyring og konfliktforebyggelse.

Hvad stod der på dagsordenen for dette møde, og hvilke konklusioner nåede man frem til?

Blev disse spørgsmål drøftet igen, da Kofi Annan besøgte Europa?

Hvad er EU's holdning til et samarbejde med FN på dette område, og hvilken rolle bør FN spille i forbindelse med udarbejdelsen af Helsingfors-aftalerne vedrørende FUSP?

På hvilken måde kan EU konkret bidrage til at øge FN's kapacitet med hensyn til krisestyring og konfliktforebyggelse?

Vil disse spørgsmål blive drøftet på Det Europæiske Råds kommende møde?

Hvordan vil den fremtidige dialog mellem FN og EU om krisestyring og konfliktforebyggelse blive formaliseret?

Svar

(20./21. december 2000)

1. Det ministermøde, det ærede parlamentsmedlem henviser til, blev afholdt den 13. september 2000 i New York mellem De Forenede Nationers generalsekretær Kofi Annan og EU-ministertrojkaen bestående af Rådets formand Hubert Védrine, Sveriges udenrigsminister Anna Lindh, EU-kommissæren for forbindelser med tredjelande Christopher Patten og Rådets generalsekretær/EU's højtstående repræsentant for FUSP Javier Solana.

2. Dagsordenen for mødet var samarbejdet mellem EU og De Forenede Nationer om krisestyring. Det var en lejlighed for begge parter til at gøre status over udviklingen i spørgsmålet inden for rammerne af deres respektive organisationer og give udtryk for deres fælles ønske om et større samarbejde i den forbindelse. Parterne besluttede på mødet at fortsætte dialogen om dette emne, når De Forenede Nationers generalsekretær aflagde det besøg i Europa, som Rådets formand havde indbudt ham til i sin tale til Generalforsamlingen den 12. oktober 2000.

3. Under dette besøg og efter møder med Kommissionen og Europa-Parlamentet mødte Kofi Annan den 4. oktober 2000 Hubert Védrine i Paris og den 5. oktober 2000 Javier Solana i Bruxelles. EU og FN havde her yderligere en drøftelse om deres muligheder for at samarbejde i spørgsmålet. Kofi Annan foreslog i den forbindelse, at der etableres samarbejds- og koordinationsordninger mellem de to organisationer.

4. For så vidt angår samarbejdet med FN bekræftede Det Europæiske Råd i konklusionerne fra Santa Maria da Feira bl.a. på ny sit tilsagn om at etablere en fælles europæisk sikkerheds- og forsvarspolitik, der er i stand til at styrke EU's aktioner udadtil gennem udvikling af såvel en militær som en civil krisestyringskapacitet under fuld overholdelse af principperne i FN-pagten. I den forbindelse understregede Det Europæiske Råd, at det er vigtigt at sikre en nøje sammenhæng mellem de militære og de civile aspekter i EU's krisestyring. Det understregede ligeledes, at det er vigtigt at sikre et samarbejde mellem EU's krisestyringskapacitet, som er i hastig udvikling, og FN, OSCE og Europarådet. Samarbejdet med FN indgår ligeledes fuldt ud i Det Europæiske Råds konklusioner fra Helsingfors, hvori det hedder, at der sigtes mod at fremme og lette EU's bidrag til og aktiviteter i FN, hvis denne organisation er den førende organisation i en bestemt krise, samt selvstændige EU-aktioner.

5. Rådet har indledt interne overvejelser over, hvorledes samarbejdet mellem EU og FN kan udmøntes konkret på dette område. Samtidig er kontakterne med De Forenede Nationer blevet styrket, medens man inden for rammerne af Det Europæiske Råds konklusioner fra Santa Maria da Feira har opstillet de konkrete emner, som begge organisationer har interesse i, samt en skitse til en ordning, der skal sikre et tæt samarbejde. I den forbindelse blev der holdt et første møde den 24. oktober i Bruxelles mellem de delegerede i Udvalget for de Civile Aspekter af Krisestyring og repræsentanter for De Forenede Nationer (navnlig fra OCHA (Afdelingen for Koordination af Humanitære Anliggender) og DPKO (Afdelingen for Fredsbevarende Operationer)) samt OSCE og Europarådet. Desuden holdt det franske formandskab den 25. oktober 2000 et seminar i Bruxelles om styrkelse af retsstaten i forbindelse med krisestyring, hvortil der var indbudt eksperter fra disse organisationer

6. Det Europæiske Råd i Nice vil fra formandskabet modtage en rapport om det arbejde, Rådet har udført i hele spørgsmålet om krisestyring, herunder forbindelserne med De Forenede Nationer på dette område. For så vidt angår rammen og de nærmere detaljer for dialogen mellem de to organisationer om krisestyring og konfliktforebyggelse er Rådet på det nuværende stadium af drøftelserne internt i EU og med De Forenede Nationer samt af arbejdet med reorganiseringen af disse aktiviteter i De Forenede Nationer (efter retningslinjerne i Brahimi-rapporten endnu ikke i stand til at udforme et svar på det stillede spørgsmål.